# Cécile Laborde

Cécile Laborde és catedràtica de Teoria política de la University College of London.
Va estudiar a l'Institut d'estudis polítics de Bordeus a França. Es va doctorar per la Universitat d'Oxford, ha estat també professora de la Universitat d'Exeter i del King's College i de 2010 a 2011 va ser elegida membre del Princeton Institute of Advanced Studies.
La seva recerca s'ha centrat principalment en la història de les idees polítiques i en la filosofia política contemporània. En aquest àmbit, ha treballat especialment nocions com el nacionalisme, el republicanisme, el multiculturalisme i la justícia global. Cerca una filosofia política nova sobre la natura de la relació entre l'Estat i les religions. Es basa en una teoria d'un laicisme actualitzat, inspirat en el lema republicà francès: llibertat, igualtat, fraternitat i les teories de John Rawls (1921-2002).
Veu la llibertat com absència de dominació, la igualtat com una imparcialitat secular i la fraternitat com a integració cívica. Desenvolupa una versió del secularisme «minimalista» que aborda el fet que les societats occidentals històricament no han sigut neutrals cap a totes les religions. Defensa una visió de l'emancipació femenina que rebutja el paternalisme coercitiu inherent a la regulació de la vestimenta religiosa. Aquest secularisme ha d'alliberar individus davant la dominació religiosa i laica, patriarcal i etnocèntrica. Proposa un enfocament completament nou de la gestió del pluralisme religiós i cultural, centrat en la recerca de l'ideal progressista de no-dominació en societats reals i no pas utòpics.
De 2012 a 2016 va treballar en un projecte del Consell Europeu d'Investigació sobre la llibertat religiosa en la filosofia política contemporània intitulat, el que traduït seria: «La religió és especial? Reformular el laïcisme i la religió en la teoria jurídica i contemporània».

## Obres destacades

* Pluralist Thought and the State in Britain and France, 1900-25 (Macmillan, 2000)
* Critical Republicanism. The Hijab Controversy and Political Philosophy (Oxford University Press, 2008)
* Français, encore un effort pour devenir républicains! (Seuil, 2010).
* Liberalism's Religion (Harvard University Press, 2017)

## Referències

* ↑ «Laborde, Cécile (1971-....)» (en francès). Biblioteca Nacional de França, 06-12-2016. [Consulta: 10 novembre 2021].
* ↑ «Cecile Laborde: Catedràtica de Teoria política de la University College of London». Centre de Cultura Contemporània de Barcelona (CC-BY-SA via OTRS), 23-12-2011. [Consulta: 4 abril 2016].
* ↑ Boucher, François; Desmons, Ophélie «La religion du libéralisme. Débats avec Cécile Laborde». ThéoRèmes, 15, 20-12-2019. DOI: 10.4000/theoremes.3481. ISSN: 1664-0136.
* 1 2 Laborde, Cécile. Critical Republicanism: The Hijab Controversy and Political Philosophy. Oxford University Press, 2008.
* ↑ Joppke, Christian «Liberalism’s Religion is No Religion - Cécile Laborde, Liberalism’s Religion» (en anglès). European Journal of Sociology, 59, 3, 01-12-2018, pàg. 464–471. DOI: 10.1017/S0003975618000310. ISSN: 0003-9756.
* ↑ Bellolio, 2017, p. 199-200.
* ↑ Bellolio, 2017, p. 200.
* ↑ «Final Report Summary - RAPT (Is Religion Special? Reformulating Secularism and Religion in Legal and Contemporary Theory)» (en anglès). Religion And Political Theory (RAPT). Consell Europeu d'Investigació, 20-06-2017. [Consulta: 10 novembre 2021].
* ↑ Bellolio, Cristóbal «Reseña: Cécile Laborde. Liberalism’s Religion.» (pdf). Pléyade, volum: juliol-desembre, 2017, pàg. 199-204. Arxivat de l'original el 2021-11-10 [Consulta: 10 novembre 2021].

## Enllaços externs

* «Religió i esfera pública. Conferència amb Cristina Lafont, Cecile Laborde i András Sajó» (vídeo). Centre de Cultura Contemporània de Barcelona, 23-12-2011.